**Camilla Hollanti** (s. 1979 Kokkola) on suomalainen matemaatikko ja professori, joka on tutkinut urallaan algebran ja lukuteorian sovelluksia langattomassa viestinnässä. Hän opiskeli matematiikkaa Turun yliopistossa, jossa hän aloitti myös akateemisen uransa. Aalto-yliopiston vakituiseksi professoriksi hän nousi vuonna 2014.

Elämäkerta
----------

### Nuoruus ja opiskelu

Camilla Hollanti syntyi Kokkolassa vuonna 1979, ja hän kirjoitti vuonna 1998 ylioppilaaksi Kokkolan yhteislyseon lukiosta. Lukiossa hän opiskeli lähinnä kieliä ja luonnontieteitä. Hän päätti opiskella Turun yliopistossa matematiikkaa, sillä hän pääsi ylioppilaskirjoituksen laudaturin ansiosta suoraan sisään. Hollanti erikoistui yliopistossa algebraan, lukuteoriaan ja diskreettiin matematiikkaan. Maisteriksi Hollanti valmistui vuonna 2003.

Hollanti kiinnostui jo maisterivaiheen opintojen aikana tietoliikennesovelluksista ja jatkoi alan parissa myös väitöstutkimuksessaan. Hän suoritti jatko-opintonsa Turun yliopistossa. Hän väitteli tohtoriksi vuonna 2009, ja hänen väitöskirjansa käsitteli yksinkertaisia algebroja langattomassa viestinnässä.

### Ura

Hollanti aloitti väitöskirjansa jälkeen Turun yliopistossa vastuullisena projektitutkijana. Hän sai tutkimusta varten Emil Aaltosen säätiön nuoren tutkijan apurahan ja vuonna 2010 Suomen Akatemian kolmivuotisen projektirahoituksen. Hollanti oli projektin aikana myös vuoden lehtorina Tampereen yliopistossa. Hän osallistui myös eurooppalaisen DVB-konsortion standardointitehtäviin.

Hollanti siirtyi vuonna 2011 Aalto-yliopiston matematiikan ja systeemianalyysin laitokselle. Hänet valittiin niin sanotulle professorien urapolulle. Hän aloitti kakkostason apulaisprofessorina, ja hänen virkansa vakinaistettiin syksyllä 2014 tason 1 professoriksi. Hollanti sai vuonna 2017 kolmivuotisen Hans Fischer -stipendin Münchenin teknillisen yliopiston Institute for Advanced Study -tutkimuslaitokseen.

Tutkimus ja tunnustukset
------------------------

Hollanti on tutkinut ja kiinnostunut erityisesti algebran ja lukuteorian sovelluksia langattomassa viestinnässä ja fyysisen kerroksen turvallisuudessa. Hollannin tutkimus ja hänen ohjaamansa tutkimusryhmät ovat tutkineet myös hajautettua pilvitallennusta, ja sen paikallisesti korjaavia koodeja. Suomalainen tiedeakatemia palkitsi Hollannin vuonna 2017 Väisälän palkinnolla.

Lähteet
-------

1. ↑  Perjantaina 9. tammikuuta 2009 kello 12 esitetään Turun yliopistossa (luentosali II, päärakennus, Yliopistonmäki) julkisesti tarkastettavaksi filosofian maisteri Camilla Johanna Hollannin väitöskirja "Order-Theoretic Methods for Space-Time Coding: Symmetric and Asymmetric Designs" (Järjestöteoreettisia menetelmiä aika-avaruuskoodaukseen: symmetriset ja epäsymmetriset konstruktiot). Virallisena vastaväittäjänä toimii professori Olav Tirkkonen Teknillisestä korkeakoulusta ja kustoksena dosentti, lehtori Jyrki Lahtonen Turun yliopisto.  Arkistoitu 17.9.2013. Viitattu 27.4.2019.
2. 1 2 3 4 5  Camilla Hollannin haastattelu *Tiedettä Tytöille*.  Arkistoitu 27.4.2019. Viitattu 27.4.2019.
3. 1 2  Camilla Hollanti Institute for Advanced Study.  Arkistoitu 27.4.2019. Viitattu 27.4.2019. (englanniksi)
4. ↑  Camilla Hollanti Aalto University.  Arkistoitu 27.4.2019. Viitattu 27.4.2019. (englanniksi)
5. ↑  Suomalaisen Tiedeakatemian Väisälän palkinnot 2017 professori Camilla Hollannille ja Sabrina Maniscalcolle  13.12.2017. Aalto University. Viitattu 27.4.2019. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Suomi (KANTO)

 |
|  |
| Tieteilijät | 
* MathSciNet
* Mathematics Genealogy Project
* zbMATH

 |
|  |
| Muut | 
* IdRef

 |

 |